व्यापमं घोटाला
छात्र और स्कोरर को 3-3 साल की सजा
भास्कर न्यूज, इंदौर| व्यापमं घोटाले में इंदौर की विशेष अदालत ने शनिवार को पहला फैसला सुनाया। विशेष न्यायाधीश (व्यापमं) डी.के. मित्तल ने दो आरोपियों अक्षत सिंह (राजस्थान) और प्रकाश (झाबुआ) को धोखाधड़ी सहित कई मामलों में दोषी ठहराया। दोनों को तीन-तीन साल कैद की सजा सुनाई। इन्हें ढाई-ढाई हजार रुपए का जुर्माना भी देना होगा। यह मामला वेटरनरी कॉलेज की 2013 की प्रवेश परीक्षा का है। इसमें अक्षत सिंह ने प्रकाश की जगह पर परीक्षा दी थी। व्यापमं घोटाला उजागर होने के बाद मप्र हाईकोर्ट ने इंदौर व भोपाल में एक-एक विशेष कोर्ट बनाई थी। उसी के तहत इस केस में पुलिस की जांच के बाद चालान पेश किया गया था।
फोटो ने खोल दी थी पोल : परीक्षा केंद्र नूतन स्कूल था। प्रकाश की जगह अक्षत परीक्षा दे रहा था। चेकिंग के दौरान अक्षत का प्रवेश पत्र देखा गया तो उस पर प्रकाश का फोटो लगा था। पूछताछ में वह खुद को प्रकाश बताने लगा। बाद में एमजी रोड पुलिस को सूचना देकर मामला सौंप दिया गया। बाद में अक्षत ने बताया था कि उसने प्रकाश से रुपए लेकर परीक्षा दी।
bho_Deva awa_Deva hin_Deva hin_Deva